**十善恶业：受报及习气对照**

受报，即感受等流果；习气，即同行等流果

**一、《华严经》卷三十五“十地品”**

一杀生果报，于人中得短命、多病二种果报。

二偷盗果报，于人中得贫穷、共财不得自在二种果报。

三邪淫果报，于人中得妻不贞良、不得随意眷属二种果报。

四妄语果报，于人中得多被诽谤、为他所诳二种果报。

五两舌果报，于人中得眷属乖离、亲族弊恶二种果报。

六恶口果报，于人中得常闻恶声、言多诤讼二种果报。

七绮语果报，于人中得言无人信、语不明了二种果报。

八贪欲果报，于人中得心不知足、多欲无厌二种果报。

九嗔恚果报，于人中得常被他人求其长短、常被他人所恼害二种果报。

十邪见果报，于人中得生邪见家、其心谄曲二种果报。

**二、十善业道经节要(附说十恶果报)蕅益大师著**

1、

戒杀生。得成十种离恼法。一于诸 众生普施无畏。二常于众生。起大慈心。三永断一切嗔恚习气。四身常无病。五寿命长远。六恒为非人之所守护。七常无恶梦。寝觉快乐。八灭除怨结众怨自解。九无恶道怖。十命终生天。

犯杀生。得成十种恼法。一于诸众生普施有畏。二常于众生。起大害心。三难断一切嗔恚习气。四身常有病。五寿命短促。六恒为非人之所恼害。七常有恶梦。寝觉不乐。八难除怨结众恐不解。九有恶道怖。十命终恶趣。

2、

戒偷盗。得成十种可保信法。一资财盈积。王贼水火及非爱子。不能散灭。二多人爱念。三人不欺负。四十方赞美。五不忧损害。六善名流布。七处众无畏。八财命色力安乐。辩才具足无缺。九常怀施意。十命终生天。

犯偷盗。得成十种不可保信法。一资财纵盈积。王贼水火。及非爱子。皆能散灭。二多人不爱念。三人能欺负。四十方毁谤。五常忧损害。六恶名流布。七处众有畏。八财命色力不安乐。辩才不足有缺。九不怀施意。十命终恶趣。

3、

戒邪淫。得四种智人所赞法。一诸根调顺。二永离喧掉。三世所称叹。四妻莫能侵。

犯邪淫。得四种智人不赞法。一诸根不调顺。二不离喧掉。三世所厌恶。四妻常能侵。

4、

戒妄语。得八种人天所赞法。一口常清净。舌根优钵花香。二为诸世间之所信服。三发言诚证。人天敬重。四常以爱语。安慰众生。五得胜意乐。三业清净。六言无误失。心常欢喜。七发言尊重人天奉行。八智慧乃殊胜。无能制伏。

犯妄语。得八种人天不赞法。一口常不净。舌根臭秽薰蒸。二为诸世间之所不服。三发言不诚证。人天不敬重。四常以恶语。恼害众生。五得劣意业。三业不净。六言常误失。心常忧愁。七发言轻浮。人天不奉行。八智慧乃下劣。人能制伏。

5、

戒两舌。得五种不可怀法。一得不坏身。无能害故。二得不坏眷属。无能破故。三得不境信。顺本业故。四得不坏法行。所修坚固故。五得不坏善知识。不诳惑故。

犯两舌。得五种可坏法。一得能坏身。有能害故。二得能坏眷属。有能破故。三得能坏信。违本业故。四得能坏法行。所修不坚固故。五得能坏善知识。常诳惑故。

6、

戒恶口。得成就八种净业。一言不乖度。二言皆利益三言必契理。四言词美妙。五言可承领。六言则信用。七言无可讥。八言尽爱乐。

犯恶口。不成就八种净业。一言常乖度。二言不利益。三言不契理。四言词粗犷。五言难承领。六言不信用。七言多可讥。八言尽不乐。

7、

戒绮语。得成就三种决定。一定为智人所爱。二定能以智。如实答问。三定于人天威德最胜。无有虚妄。

犯绮语。不成就三种决定。一定为智人所诃。二定难以智。如实答问。三定于人天威德。难最胜。定有虚妄。附四分律酒戒一条

8、

戒酒。得成就十种无过失法。一颜色不恶。二不少力。三眼视明。四现无嗔恚相。五不坏田业资生法。六不致疾病。七不益斗讼。八无名称恶名流布。九智慧不减少。十身坏命终。不堕三恶道。

犯酒。得成就十种过失法。一颜色恶。二少力。三眼视不明。四现嗔恚相。五能坏田业资生法。六增致疾病。七能益斗讼。八名称恶名流布。九智慧减少。十身坏命终。堕三恶道。

9、

戒贪欲。得成就五种自在。一三业自在。诸根具足。二财物自在。一切怨贼不夺。三福德自在。随欲物备。四王位自在。珍奇皆奉。五所获胜物。过本所求。

犯贪欲。不成就五种自在。一三业不净。诸根不足。二财物不自在。一切怨贼能夺。三福德不自在。随欲难物备。四王位不自在。珍奇难皆奉。五所获劣物。非本所求。

10、

戒嗔恚。得八种喜悦心法。一无损恼心。二无嗔恚心。三无诤讼心。四柔和质直心。五得圣慈心。六常作利益安众生心。七身相端严。众共尊敬。八以和忍故。速生梵世。

犯嗔恚。不得八种喜悦心法。一有损恼心。二有嗔恚心。三有诤讼心。四粗犷謟曲心。五得凡害心。六不作利益安众生心。七身相不端严。众共不敬。八以粗犷故。速生恶趣。

11、

戒邪痴见。得成就十功德法。一得真善意乐。真善等侣。二深信因果。宁损身命。终不作恶。三惟归依佛。非余天等。四直心正见。永离一切吉凶疑网。五常生人天。不更恶道。六无量福慧转转增胜。七永离邪道。行于圣道。八不起身见。舍诸恶业。九住无碍见。十不堕诸难。

犯邪痴见。不成就十功德法。一失真善意乐。真善等侣。二不信因果。宁损身命终作恶。三惟归依外道余天等。四曲心邪见。难离一切吉凶疑网。五常生恶趣。不更善道。六无量邪慧。转转增胜。七永离正道行于非道。八常起身见。舍诸善业。九住有碍见。十常堕诸难。

**三、《大智度论》**

1、杀生有十罪。何等为十？

一者、心常怀毒，世世不绝。二者、众生憎恶，眼不喜见。

三者、常怀恶念，思惟恶事。四者、众生畏之，如见蛇虎。

五者、睡时心怖，寤亦不安。六者、常有恶梦。

七者、命终之时，狂怖恶死。八者、种短命业因缘。

九者、身坏命终，堕泥犁狱。十者、若出为人，常当短命。

2、不与取有十罪。何等为十？

一者、物主常瞋。二者、生人疑。三者、非时非处，行不筹量。

四者、朋党恶人，远离贤善。五者、破善相。六者、得罪于官。

七者、财物没入官。八者、种贫穷业因缘。九者、死入地狱。

十者、若出为人，勤苦求财，为人所共，若王、若贼、若水、若火、若不爱子用，乃至藏埋亦尔。

3、邪淫有十罪。何等为十？

一者、常为所淫夫主欲危害之。二者、夫妇不睦，常共鬪诤。

三者、诸不善法日日增长，于诸善法日日损减。

四者、不守护身，妻子孤寡。

五者、财产日耗。六者、有诸恶事，常为人所疑。

七者、亲属知识所不爱喜。八者、种怨家业因缘。

九者、身坏命终，死入地狱。

十者、若出为女，多人共一夫；若为男子，妇不贞洁。

4、妄语有十罪。何等为十？

一者、口气常臭。二者、善神远之，非人得便。

三者、虽有实语，人不信受。四者、智人谋议，常不参豫。

五者、常被诽谤，丑恶之声周闻天下。六者、人所不敬，虽有教敕，人不承用。

七者、常多忧愁。八者、种诽谤业因缘。

九者、身坏命终，当堕地狱。

十者、若出为人，常被诽谤。

**四、智者大师《摩诃止观》业报所得之病**

杀罪之业，是肝眼病；

盗罪业，是肺鼻病；

淫罪业，是肾耳病；

妄语罪业，是脾舌病；

饮酒罪业，是心口病；

毁五戒业，则有五藏五根病起。业谢乃差。

**五、《佛为首迦长者说业报差别经》云：复有十业，能令众生得外恶报。若有众生于十恶业多修习故。感诸外物悉不具足。何等为十？**

一者以其杀生业故，令诸外报大地咸卤药草无力。

二者以其偷盗业故，感外霜雹螽蝗虫等令世饥馑。

三者以其邪淫业故，感恶风雨及诸尘埃。

四者以其妄语业故，感生外物皆悉臭秽。

五者以其两舌业故，感外大地高下不平山陵堆埠株杌丘墟。

六者以其恶口业故，感生外报瓦石沙砾麁涩恶物不可触近。

七者以其绮语业故，令诸所有草木稠林枝条棘刺。

八者以其贪多业故，感生外报令诸苗稼子实微细。

九者以其瞋恚业故，令诸树木果实苦涩。

十者以其邪见业故，感生外报苗稼不实收获鲜少。

**六、佛为首迦长者说业报差别经**

1、

佛告首迦。有十种业。能令众生得短命报。一者自行杀生。二者勤他令杀。三者赞叹杀法。四者见杀随喜。五者于恶憎所。欲令丧灭。六者见怨灭已。心生欢喜。七者坏他胎藏。八者教人毁坏。九者建立天寺。屠杀众生。十者教人战斗互相残害。以是十业。得短命报。

复有十业。能令众生得长命报。一者自不杀生。二者劝他不杀。三者赞叹不杀。四者见他不杀。心生欢喜。五者见彼杀者。方便救免。六者见死怖者。安慰其心。七者见恐怖者。施与无畏。八者见诸患苦之人。起慈愍心。九者见诸急难之人。起大悲心。十者以诸饮食。惠施众生。以是十业。得长命报

复有十业。能令众生得多病报。一者好喜打拍一切众生。二者劝他令打。三者赞叹打法。四者见打欢喜。五者恼乱父母。令心忧恼。六者恼乱贤圣。七者见怨病苦。心大欢喜。八者见怨病愈。心生不乐。九者于怨病所。与非治药。十者宿食不消。而复更食。以是十业。得多病报

复有十业。能令众生得少病报。一者不喜打拍一切众生。二者劝他不打。三者赞不打法。四者见不打者。心生欢喜。五者供养父母及诸病人。六者见贤圣病瞻视供养。七者见怨病愈。心生欢喜。八者见病苦者。施与良药。亦劝他施。九者于病苦众生。起慈愍心。十者于诸饮食。能自节量。以是十业。得少病报

2、

复有十业。能令众生得少资生报。一者自行偷盗。二者劝他偷盗。三者赞叹偷盗。四者见盗欢喜。五者于父母所。减撤生业。六者于贤圣所。侵夺资财。七者见他得利。心不欢喜。八者障他得利。为作留难。九者见他行施。无随喜心。十者见世饥馑。心不怜愍。而生欢喜。以是十业。得少资生报

复有十业。能令众生得多资生报。一者自离偷盗。二者劝他不盗。三者赞叹不盗。四者见他不盗。心生欢喜。五者于父母所。供奉生业。六者于诸贤圣给施所须。七者见他得利。心生欢喜。八者见求利者。方便佐助。九者见乐施者。心生忻悦。十者见世饥馑。心生怜愍。以是十业。得多资生报

复有业初乐后苦。若有众生。为人所劝。欢喜行施。施心不坚。后还追悔。以是因缘。生在人间。先虽富乐。后还贫苦。是名先乐后苦。复有业初苦后乐。若有众生。为人劝导。挽仰少施。施已欢喜。心无恡悔。以是因缘。生在人间。初时贫苦。后还富乐。是名初苦后乐。复有业初苦后苦。若有众生。离善知识。无人劝导。乃至不能少行惠施。以是因缘。生在人间。初时贫苦。后还贫苦。是名初苦后苦。复有业初乐后乐。若有众生。近善知识。劝令行施。便生欢喜。坚修施业。以是因缘。生在人间。初时富乐。后亦富乐

复有业贫而乐施。若有众生。先曾行施。不遇福田。流转生死。在于人道。以不遇福田故。果报微劣。随得随尽。以习施故。虽处贫穷。而能行施。复有业富而悭贪。若有众生。未曾布施。遇善知识。暂行一施。值良福田。以田胜故。资生具足。先不习故。虽富而悭。复有业富而能施。若有众生。值善知识。多修施业。遇良福田。以是因缘。巨富饶财。而能行施。复有业贫而悭贪。若有众生。离善知识。无人劝导。不能行施。以是因缘。生在贫穷。而复悭贪

3、

复有十业。能令众生得邪智报。一者不能咨问智慧沙门婆罗门。二者显说恶法。三者不能受持修习正法。四者赞非定法。以为定法。五者吝法不说。六者亲近邪智。七者远离正智。八者赞叹邪见。九者弃舍正见。十者见痴恶人。轻贱毁呰。以是十业。得邪智报。

复有十业。能令众生得正智报。一者善能咨问智慧沙门婆罗门。二者显说善法。三者闻持正法。四者见说定法。叹言善哉。五者乐说正法。六者亲近正智人。七者摄护正法。八者勤修多闻。九者远离邪见。十者见痴恶人。不生轻贱。以是十业。得正智报

4、

复有十业。能令众生得下族姓报。一者不知敬父。二者不知敬母。三者不知敬沙门。四者不知敬婆罗门。五者于诸尊长。而不敬仰。六者于诸师长。不奉迎供养。七者见诸尊长。不迎逆请坐。八者于父母所。不遵教诲。九者于贤圣所。亦不受教。十者轻蔑下族。以是十业。得下族姓报

复有十业。能令众生得上族姓报。一者善知敬父。二者善知敬母。三者善知敬沙门。四者善知敬婆罗门。五者敬护尊长。六者奉迎师长。七者见诸尊长。迎逆请坐。八者于父母所。敬受教诲。九者于贤圣所。尊敬受教。十者不轻下族。以是十业。得上族姓报

复有十业。能令众生得小威势报。一者于诸众生。起嫉妒心。二者见他得利。心生恼热。三者见他失利。其心欢喜。四者于他名誉。起嫉恶心。五者见失名誉。心大忻悦。六者退菩提心。毁佛形像。七者于己父母及贤圣所。无心奉侍。八者劝人修习少威德业。九者障他修行大威德业。十者见少威德者。心生轻贱。以是十业。得少威势报

复有十业。能令众生得大威势报。一者于诸众生。心无嫉妒。二者见他得利。心生欢喜。三者见他失利。起怜愍心四者于他名誉。心生忻悦。五者见失名誉。助怀忧恼。六者发菩提心。造佛形像。奉施宝盖。七者于己父母及贤圣所。恭敬奉迎。八者劝人弃舍少威德业。九者劝人修行大威德业。十者见无威德。不生轻贱。以是十业。得大威势报

5、

复有十业。能令众生得丑陋报。一者好行忿怒。二者好怀嫌恨。三者诳惑于他。四者恼乱众生。五者于父母所。无爱敬心。六者于贤圣所。不生恭敬。七者侵夺贤圣资生田业。八者于佛塔庙断灭灯明。九者见丑陋者。毁呰轻贱。十者习诸恶行。以是十业。得丑陋报。

复有十业。能令众生得端正报。一者不嗔。二者施衣。三者爱敬父母。四者尊重贤圣。五者涂饰佛塔。六者扫洒堂宇。七者扫洒僧地。八者扫洒佛塔。九者见丑陋者。不生轻贱。起恭敬心。十者见端正者。晓悟宿因。以是十业得端正报

6、

复有业能令众生得决定报者。若人于佛法僧。及持戒人。所以增上心施。以此善业。发愿回向。即得往生。是名决定报业。复有业能令众生得不定报者。若业非增上心作。更不修习。又不发愿回向受生。是名不定报业

复有业作而不集。若有众生。身口意等。造诸恶业。造已怖畏。惭愧远离。深自悔责。更不重造。是名作而不集。复有业集而不作。若有众生。自不作业。以恶心故。劝人行恶。是名集而不作。复有业亦作亦集。若有众生。造诸业已。心无改悔。而复数造。亦劝他人。是名亦作亦集。复有业不作不集。若有众生。自不造业。亦不教他。无记业等。是名不作不集

7、

复有业能令众生得边地报者。若业于佛法僧净持戒人。及大众所。不增上心施。以此善根。愿生边地。以是愿故。即生边地。受净不净报

复有业能令众生得中国报者。若作业时。于佛法僧。清净持戒。梵行人边。及大众所。起于增上。殷重布施。以是善根。决定发愿求生中国。还得值佛。及闻正法。受于上妙清净果报

若有众生。礼佛塔庙。得十种功德。一者得妙色好声。二者有所发言人皆信伏。三者处众无畏。四者天人爱护。五者具足威势。六者威势众生。皆来亲附。七者常得亲近诸佛菩萨。八者具大福报。九者命终生天。十者速证涅槃。是名礼佛塔庙得十种功德

若有众生。奉施宝盖。得十种功德。一者处世如盖覆护众生。二者身心安隐。离诸热恼。三者一切敬重。无敢轻慢。四者有大威势。五者常得亲近诸佛菩萨大威德者。以为眷属。六者恒作转轮圣王。七者恒为上首。修习善业。八者具大福报。九者命终生天。十者速证涅槃。是名奉施宝盖得十种功德

若有众生。奉施缯幡。得十种功德。一者处世如幢。国王大臣。亲友知识。恭敬供养。二者豪富自在。具大财宝。三者善名流布。遍至诸方。四者形貌端严。寿命长远。五者常于生处。施行坚固。六者有大名称。七者有大威德。八者生在上族。九者身坏命终。生于天上。十者速证涅槃。是名奉施缯幡得十种功德

若有众生。奉施钟铃。得十种功德。一者得梵音声。二者有大名闻。三者自识宿命。四者所有出言。人皆敬受。五者常有宝盖。以自庄严。六者有妙璎珞。以为服饰。七者面貌端严。见者欢喜。八者具大福报。九者命终生天。十者速证涅槃。是名奉施钟铃得十种功德

若有众生。奉施衣服。得十种功德。一者面目端严。二者肌肤细滑。三者尘垢不着。四者生便具足上妙衣服。五者微妙卧具。覆盖其身。六者具惭愧服。七者见者爱敬。八者具大财宝。九者命终生天。十者速证涅槃。是名奉施衣服得十种功德

若有众生。生施器皿。得十种功德。一者处世如器。二者得善法津泽。三者离诸渴爱。四者若渴思水。流泉涌出。五者终不生于饿鬼道中。六者得天妙器。七者远离恶友。八者具大福报。九者命终生天。十者速证涅槃。是名奉施器皿得十种功德

若有众生。奉施饮食。得十种功德。一者得命。二者得色。三者得力。四者获得安无碍辩。五者得无所畏。六者无诸懈怠。为众敬仰。七者众人爱乐。八者具大福报。九者命终生天。十者速证涅槃。是名奉施饮食得十种功德。若有众生。奉施靴履。得十种功德。一者具足妙乘。二者足下安平。三者足趺柔软。四者远涉轻健。五者身无疲极。六者所行之处。不为荆棘瓦砾损坏其足。七者得神通力。八者具诸给使。九者命终生天。十者速证涅槃。是名奉施靴履得十种功德

若有众生。奉施香华。得十种功德。一者处世如花。二者身无臭秽。三者福香戒香。遍诸方所。四者随所生处。鼻根不坏。五者超胜世间。为众归仰。六者身常香洁。七者爱乐正法。受持读诵。八者具大福报。九者命终生天。十者速证涅槃。是名奉施香花得十种功德

若有众生。奉施灯明。得十种功德。一者照世如灯。二者随所生处。肉眼不坏。三者得于天眼。四者于善恶法。得善智慧。五者除灭大闇。六者得智慧明。七者流转世间。常不在于黑闇之处。八者具大福报。九者命终生天。十者速证涅槃。是名奉施灯灯明十种功德

若有众生。恭敬合掌。得十种功德。一者得胜福报。二者生于上族。三者得胜妙色。四者得胜妙声。五者得胜妙盖。六者得胜妙辩。七者得胜妙信。八者得胜妙戒。九者得胜妙多闻。十者得胜妙智。是名恭敬合掌得十种功德

**七、佛说轮转五道罪福报应经**

人而豪贵。国王长者。从礼佛事三宝中来。

为人大富。财物无限。从布施中来。

为人长寿。无有疾病。身体强壮。从持戒中来。

为人端正。颜色妙好。辉容第一。身体柔软。口气香洁。人见姿容。无不欢喜。视之无厌。从忍辱中来。

为人修习。无有懈怠。乐为福德。从精进中来。

为人安详。言行审谛。从禅定中来。

为人才明。达解深法。赞叹妙义。开悟愚蒙。人闻其言。莫不咨受。宣用为珍宝。从智慧中来。

为人音声清彻。从歌咏三宝中来。

为人洁净。无有疾病。从慈心中来。阿难白佛。云何为慈。佛语阿难。一慈众生。如母爱子。二悲世间。欲令解脱道意。三心常欢喜。四为能护念。一切不犯。是为慈心者也。

为人长大。恭敬人故。

为人短小。轻慢人故。

为人丑陋。喜嗔恚人故。

生无所知。不学问故。为人专愚。不教人故。

为人喑哑。谤毁人故。

为人聋盲。不喜听受经法故。

为人奴婢。负债不偿故。

为人卑贱。不礼三宝故。

为人丑黑。遮佛光明故。

生裸国中者。喜轻衣唐突塔寺精舍故。

生马蹄国中者。喜着屐佛前行故。

生穿胸人国中者。布施作福。悔惜心故。

生獐鹿麑麂中者。喜惊怖人故。

生堕龙中者。喜调戏人故。

身生恶疮。治之难差者。喜鞭打众生。不以理故。

人见欢喜者。前生见人欢喜故。

人见不欢喜者。前生见人不欢悦故。

遭县官系闭牢狱。杻械其身者。前世为人。笼系众生。不从意故。

为人唇缺者。前世钓鱼。鱼决口故。

闻好言善语。心不乐闻。于中两舌。乱人听受经法者。后堕耽耳狗中。

佛语阿难。世有愚人。闻说法语。心不餐采。后堕长耳驴马之中。

悭贪独食。不共饥者。食后堕饿鬼中。出生为人。贫穷饥饿。衣不盖形。食不供口。

好食自啖。恶食施人。后生猪[虫\*屯]蜣螂之中。

喜劫夺人物者。后堕羊中。生剥其皮。偿其宿罪。

好喜杀生者。后为水上蜉蝣虫。朝生暮死。

好喜盗人财物者。后堕奴婢牛马之中。偿其宿债。

好喜淫他妻女者。死入地狱。男抱铜柱。女卧铁床。从地狱出常生下处。当堕鸡鸭中。

好喜妄语。传人恶事。死入地狱。洋铜灌口。拔出其舌。以牛犁之。出堕鸱枭鸲鵅鸟中。人闻其鸣。莫不惊怖。皆言变怪。咒令其死。

喜饮酒醉犯三十六失者死堕沸屎泥犁之中。出生堕狌狌中。后还为人愚痴。生无所知。

夫妇不相和顺。数共斗诤。更相驱遣。后堕鸠鸽中。

贪人力者。后堕象中。

佛语阿难。州郡令长。食官爵禄。或人无罪。或私侵人民。录名系缚。鞭打捶杖。强逼输送。告诉无地。枷械系闭。不得宽纵。后堕地狱中。身受苦痛。数千亿岁。罪毕乃出。当堕水牛中。贯穿其鼻牵船挽车。大杖打扑。偿其宿罪。

佛语阿难。为人不净。从猪中来。

为人悭贪不能廉洁。从狗中来。

为人刚强很戾自用。从羊中来。

为人腥臭。从鱼鳖中来。

为人凶恶含毒心难解者。从蝮蛇中来。

好喜美食。喜杀害众生。无有慈心者。从豺狼狸鹰中来。

为人短命。胞胎伤堕。生世未几。而早命终。堕在三涂。数千万劫。佛言。此辈前世为人。好喜射猎。焚烧山泽。探巢破卵。施捕鱼网。杀一切众生。贪其皮肉。以自食啖。多短命报。世世累劫无有出期。慎之慎之。痛不可言。